Umsókn um t. d. sundurbýti av eigindómi skal vera undirskrivað av øllum pørtum, t. e. fyrst og fremst eigarunum. Ein frágreiðing um endamálið við broytingini skal vera givin. Kommunan skal altið ummæla umsóknina. Er talan um flyting av vídd frá einum eigindómi til annað, skulu evt. veðhavarar í ognini játta, at flytingin kann fara fram. Hvat er ein servituttur? Servituttur ella byrða er løgfrøðiligt hugtak fyri, hvussu eigaran á einum matrikulnummari við semju kann fáa rættindi á aðrari ogn. Til dømis at bruka ogn hjá grannanum, fyri betur at kunna nýta egið matrikulnummar (dømi: atkomuvegur til almennan veg). Hvussu langa tið tekur tað at fáa frábytt eitt grundstykki? Tað velst, men er talan um einstakt stykki og viðurskiftini annars eru í lagi, eigur hetta hægst at taka tríggjar mánaðir. Hvat kostar tað at fáa matrikulerað eitt grundstykki? Tað velst um so nógv: støddina á stykkinum, marknaðarvirðið og hvussu nógv skal gerast burturúr sjálvum sundurbýtinum. Skulu uppmátingar gerast og mark setast, ávirkar tað eisini kostnaðin av matrikuleringini. Alt eftir umstøðunum so kostar frámatrikulering av einum vanligum grundstykki, sum er 500 m 2 til víddar, úr 10 og upp í góðar 20 tús. krónum. Hvat er eitt matrikulkort? Matrikulkortið er eitt løgfrøðiligt kortverk, sum vísir matrikulnummar, mark millum tey og møguligar servituttir og eisini mark millum bygdir. Matrikulkort kann síggjast á www. kagi. fo hagani tað eisini ber til at prenta tað. Hvat er eitt máliblað? Eitt máliblað er eit kort við mátum og longdum millum mørk og øðrum líknandi upplýsingum. Avrit av máliblaði fæst við at venda sær til deildina Lendi. Tað er tó ikki altíð, at Umhvørvisstovan hevur tøkar upplýsingar um mát á øllum mørkum. Hvussu fái eg at vita, hvør eigur rættin til ein veg? Um vegurin er vístur á matrikulkortinum, kann Umhvørvisstovan upplýsa, nær og hví vegræatturin er komin á matrikulkortið. Ger tær greitt, hvat endamálið við sundurbýtinum er, og kanna so um hetta ber til. Kommunala byggisamtyktin er avgerandi, og somuleiðis atgongd til almennan veg. Spyr hjá kommununi. Aðrar bindingar kunnu vera. Kanna hjá Tinglýsingini. Klikkja her fyri at fáa meira at vita um tinglysingini. Tú skalt kenna matrikulnummarið, spyr siðani á tinglýsingini, sum er partur av Umhvørvisstovuni. Vegleiðandi upplýsingar eru á heimasiðuni www. kagi. fo. Har kunnu tygum á korti leita eftir økjum, og sláa upplýsingar upp um einstøk matrikulnummur. Fleiri heimasíður hjá kommunum hava eisini slíkar tænastur. Hvør er adressan á ávisum eigindómi-matrikulnummari? À www. kagi. fo ber til á kortum at leita eftir økjum, matrikulnummari og at seta ymsik kort saman. Slá matrikulnummarið upp og tendra fyri adressukortinum (Gøtunøvn/nummar). Fleiri kommunur hava heimasiður við slíkari tænastu. Hvussu komi eg í samband við tann, sum hevur ábyrgdina av tí, eg skal spyrja um? À heimasíðuni hjá Umhvørvisstovuni ber til at síggja, hvør hevur ábyrgdina av ymsu økjunum í landinum.